Буйлов Пётр Захарович

**Буйлов Пётр Захарович** (17 апрель 1951 йыл) — тренер, юғары мәктәп уҡытыусыһы. Еңел атлетика буйынса РСФСР-ҙың атҡаҙанған тренеры (1988). Рәсәй Федерацияһының (2007) һәм Башҡортостан Республикаһының (1997) атҡаҙанған физик культура хеҙмәткәре. Паралимпия уйындарының ике тапҡыр көмөш призёры (1988). Халыҡтар дуҫлығы (1992), Почёт (2002) һәм «Башҡортостан Республикаһында күрһәткән хеҙмәттәре өсөн» (2000) ордендары кавалеры.

## Биография
Петр Захарович Буйлов 1951 йылдың 17 апрелендә Башҡорт АССР-ының Өфө районының Нижегородка ауылында тыуған.

1971—1973 йылдарҙа Өфө иҫәпте механизациялау техникумында физик культура уҡытыусыһы булып эшләй. 1973—1975 йылдарҙа ДСО «Спартак» Башҡорт өлкә советының физик культура инструкторы булып эшләй. 1975 йылда Бөтә рәсәй һуҡырҙар йәмғиәтенең Өфө уҡыу-етештереү предприятиеһында еңел атлетика буйынса тренер була. 1980 йылда П. Ф. Лесгафт исемендәге Ленинград физик культура институтын тамамлай.

1986 йылда Бөтә Рәсәй һуҡырҙар йәмғиәтенең Башҡортостан Республикаһы идаралығының Мәҙәниәт йортонда өлкән тренер вазифаһын биләй. 1988—1992 йылдарҙа Халыҡ-ара һәм Европа һуҡырҙар спорт комитет рәйесе вазифаһын биләй.

1988 йылда Пётр Захарович СССР, БДБ, Рәсәй Милли Паралимпия йыйылма командаһының еңел атлетика буйынса өлкән тренеры булып эшләй. Шулай уҡ әлеге ваҡытта еңел атлетика буйынса Өфө ҡалаһының МБОУ ДОД «Махсуслаштырылған балалар-үҫмерҙәр олимпия резервы спорт мәктәбе № 7» тренеры.

Буйловтың ҡырҡ йылдан ашыу тренерлыҡ карьераһында уның тәрбиәләнеүселәре Паралимпия уйындарында 50-нән ашыу бүләк ала һәм 40-тан донъя рекорды ҡуя. Улар араһында:
* Рима Баталова — 13 тапҡыр Паралимпия уйындары чемпионы (1988, 1992, 1996, 2000), 18-тапҡыр донъя чемпионы, 43 тапҡыр Европа чемпионы,
* Елена Паутова — Йәйге Паралимпия уйындарының ике тапҡыр чемпионы (2004, 2012), күп тапҡыр Рәсәй һәм донъя чемпионы,
* Илдар Помыкалов — Паралимпия уйындарының ике тапҡыр чемпионы (2000, 2004) һәм ике тапҡыр бронза призеры (1996, 2008),
* Помыкалов Анатолий — 1988 йылда Паралимпия уйындарының көмөш призеры, 12 тапҡыр СССР чемпионы,
* Андрей Коптев — 2012 йылғы Паралимпия уйындары чемпионы,
* Алексей Лабзин — 2012 йылғы Паралимпия уйындары чемпионы,
*  — 2012 йылғы Паралимпия уйындарының көмөш призеры, донъя чемпионы, 2013 йыл,
* Фәрзәт Тимербулатов — 1988 йылда Паралимпия уйындарының ике тапҡыр көмөш призеры,
* Светлана Ғәниева — Европа чемпионаты призеры һәм башҡа — күп спортсылар бар.

## Маҡтаулы исемдәре һәм башҡа бүләктәре
* РСФСР-ҘЫҢ атҡаҙанған тренеры (1988).
* Халыҡтар Дуҫлығы ордены (1992).
* Башҡортостан Республикаһының атҡаҙанған физик культура хеҙмәткәре (1997).
* Орден «Башҡортостан Республикаһы алдындағы хеҙмәттәре өсөн» (2000).
* Почёт Ордены (2001).
* Миҙал «Рәсәй Госкомспортына 80 йыл» (2003).
* Рәсәй Федерацияһының атҡаҙанған физик культура хеҙмәткәре (2007).
* «Рәсәйҙә олимпия хәрәкәтен үҫтереүҙәге ҡаҙаныштары өсөн» Почёт Билдәһе (2008).
* Александр Невский Ордены (2013).

## Баҫмалары
* Шевцов А. В., Красноперова Т. В., Буйлов П. З. Адаптивная восстановительная коррекция мышечной системы легкоатлетов-паралимпийцев с нарушением зрения паравертербральным тренажером и стретч-массажем. — Адаптивная физическая культура. 2013, № 1 (53), с. 29-32.

## Иҫкәрмәләр

## Һылтанмалар
*